พรีมัส จับมือ อมตะ ทุ่มพันล้าน สร้างโรงงานผลิตชิ้นส่วนเครื่องบิน
โพสต์ทูเดย์ &#8211; พรีมัส จับมือ ดับเบิลยู เอช เอ คอร์เปอเรชัน ทุ่มงบ 1,000 ล้านบาท สร้างโรงงานผลิตชิ้นส่วนเครื่องบินและเครื่องยนต์ ในนิคมฯอมตะ เป็นแห่งที่ 2 ในเอเชีย คาดเริ่มธุรกิจได้ภายในสิ้นปีหน้า
17 ธ.ค. 2552

โพสต์ทูเดย์ – พรีมัส จับมือ ดับเบิลยู เอช เอ คอร์เปอเรชัน ทุ่มงบ 1,000 ล้านบาท สร้างโรงงานผลิตชิ้นส่วนเครื่องบินและเครื่องยนต์ ในนิคมฯอมตะ เป็นแห่งที่ 2 ในเอเชีย คาดเริ่มธุรกิจได้ภายในสิ้นปีหน้า 
   นายจิม ซี ฮูเวอร์ ประธานเจ้าหน้าที่บริหาร บริษัท พรีมัส อินเตอร์เนลชันแนล ผู้ผลิตและจำหน่ายชิ้นส่วนเครื่องบินและบริษัท อมตะ คอร์เปอเรชันร่วมลงทุนสร้างโรงงานเพื่อใช้เป็นฐานการผลิตชิ้นส่วนเครื่องบินและเครื่องยนต์ ซึ่งจะเริ่มดำเนินกิจการได้ภายในสิ้นปีหน้า
   ทั้งนี้การเลือกตั้งฐานผลิตในไทย เพราะบริษัทมีฐานลูกค้าในเอเชียมาก มีค่าต้นทุนการผลิตที่ต่ำ ได้แรงงานมีความสามารถ รวมถึงสำนักงานคณะกรรมการส่งเสริมการลงทุน (บีโอไอ) ได้ให้ให้สิทธิประโยชน์เป็นที่น่าพอใจ และยังเห็นว่าเศรษฐกิจไทยเริ่มมีแนวโน้มเติบโตดีขึ้น จึงตัดสินใจเลือกไทยเป็นฐานผลิตแห่งที่ 2 ต่อจากเมืองซูโจ ประเทศจีน ภายหลังสำรวจหาฐานผลิตมากว่า 10 ประเทศ อาทิ จีน เกาหลี สิงคโปร์ มาเลเซีย ฮ่องกง ไทเป ญี่ปุ่น และเวียดนาม 
   “บริษัทไม่เกิดความกังวลถึงภาวะเศรษฐกิจไทยที่เพิ่งเริ่มฟื้นตัว เพราะมั่นใจว่าเศรษฐกิจไทยจะฟื้นตัวดีขึ้นในปีหน้า การลงทุนในช่วงนี้น่าจะทำให้ได้ผลตอบแทนที่คุ้มค่าในอนาคต” นายฮูเวอร์ กล่าว
   อย่างไรก็ตาม คาดว่าฐานการผลิตชิ้นส่วนเครื่องบินและเครื่องยนต์จะเต็มเฟสแรกได้ อาจจะต้องใช้เวลาประมาณ 2 ปี โดยวัดจากชั่วโมงการทำงานของพนักงาน หรือประมาณ 1 ล้านชั่วโมงต่อปี โดยในปีหน้าจะมีพนักงานประมาณ 75 คนในการดำเนินกิจการในประเทศไทย และในปีต่อไปจะขยายจำนวนเพิ่มเป็น 350 คน
   สำหรับผลประกอบการของบริษัทในปี 2552 มีมูลค่ากว่า 300 ล้านเหรียญสหรัฐฯ หรือประมาณ 1.2 หมื่นล้านบาท และยังคงเป็นผู้นำในตลาดชิ้นส่วนเครื่องบินและเครื่องยนต์ โดยในปัจจุบันมีคำสั่งซื้อสิ้นค้าจากลูกค้าล่วงหน้านานถึง 3 ปี และยังเป็นผู้ผลิตและจำหน่ายชิ้นส่วนเครื่องยนต์ให้กับโรลสรอยซ์อีกด้วย